FAK stel sy tweede Afrikanermonument bekend | Maroela Media
Jacques Müller, 'n beeldhouer en skilder van Pretoria, sê hy het dié beeld uit klip van 'n kind gemaak, deur die oë van 'n kind, vir 'n kind. Foto: Verskaf.
Die Penkopmonument is vroeër hierdie week by die FAK Udolpho Rivierplaas naby Parys in die Vrystaat onthul.
Dié monument uit sandsteen is van 'n jong seun, oftewel penkop, wat tydens die Anglo-Boereoorlog skielik man moes word en noodgedwonge in die oorlog moes veg.
Saam met die beeld, wat Dinsdag onthul is, is 'n aambeeld en twee borde met die name van 2 466 seuns tussen ses en 16 jaar wat dié oorlog oorleef het. Die aambeeld is 'n simbool van die staal, die daadkrag en harde werk van die na-oorlogse seuns.
Die eerste beeld van dr. N.J. van der Merwe, stigterslid en eerste voorsitter van die FAK en die eerste hoofleier van Die Voortrekkers, is in Februarie onthul.
"Met die Penkopmonument wil ons sê die jeug moet trots wees op wie hulle is. As jy vandag opstaan vir jou land, beteken dit nie jy moet 'n geweer opneem nie. Maar jy sal dieselfde oortuiging, moed en dissipline moet hê as jy vandag opstaan vir dit wat vir jou saakmaak," sê Langner.
Die Parys Voortrekkers het die geleentheid bygewoon saam met dr. Danie Langner, besturende direkteur van die FAK en die beeldhouer Jacques Müller. Foto: Verskaf.
"Ons vier vanjaar die 120ste herdenking ná die uitbreek van die alleverwoestende Anglo-Boereoorlog. Op 16 Junie 1900 het Lord Roberts die verskroeideaardebeleid aangekondig, wat baie kinders se lewens ingrypend verander het. Plase is afgebrand, kinders is konsentrasiekampe toe gestuur en daarom herdenk ons 16 Junie ook as die dag waarop ons dink aan die lyding en opoffering van ons kinders. Vir 120 jaar het Afrikaners die kinders herdenk wat in die konsentrasiekampe gesterf het en ons moet dit nog vir geslagte lank doen. Maar daar is ook 'n ander kant van die munt. Dít is dat daar baie kinders is wat deur hierdie oorlog geraak is, kinders wat die oorlog oorleef het en kinders wat opgestaan en gebou het.
"Hierdie beeld is 'n simbool van kinders se bouwerk, wat uit die ashope opgestaan het en vir hulle 'n toekoms uitgekap het. Dit is terselfdertyd ook 'n boodskap vir vandag se kinders. Dit dra 'n boodskap dat ons mag trots wees op wie ons is en waar ons vandaan kom. Ons hoef nie slagoffers te wees van ons omstandighede en verliese nie – ons moet opstaan en hard werk aan ons toekoms."
Jacques Müller, 'n beeldhouer en skilder van Pretoria, sê hy het dié beeld uit klip van 'n kind gemaak, deur die oë van 'n kind, vir 'n kind.
Müller het aan dié beeld van 'n jong seun, gewapen met 'n pistool, met 'n beitel en hamer uit sandsteen gestalte gegee.
"Sy onskuld is deur die besluite van grootmense gesteel. Al die fases van 'n seun se grootwordjare – kleuter, adolessent en uiteindelik man – manifesteer in hierdie rots. Al is die seun onseker oor sy toekoms en sy doel op hierdie aarde, neem hy rotsvas stelling in teen die noodlot wat ongenooid op hom afstuur. Omhels deur die leë bandolier, wat geen doel meer dien nie, is sy laaste uitweg die pistool, wat 'n gesneuwelde offisier hom nagelaat het. Oortrek met storms van angs, het hy 'n ongeskonde geloof in iets veel groter as lewe," verduidelik hy die simboliek agter die beeld.
Die Penkop is die tweede Afrikanermonument wat die FAK vanjaar onthul het. Foto: Verskaf.
Pragtig! Wat kan mens anders se as om maar net jou waardering en dank uit te spreek!
En hoor jy die magtige dreuning…?
wow vandag iets geleer van Jacques ….ken hom as n Competitive Bodybuilder….nooit kon dink die man is so kunstig…wel gedaan Jacques….Ons Kultuur kan trots wees om iemand soos jy te kan he…
Dankie FAK!Dis n wonderlike gebaar.Daar sal seker n gekerm wees van links-net soos met Die Stem.My pa was op 13 n krygsgevangene op Bermuda-sal graag sy naam daar sien.
Charles, jy slaan die spyker op die kop! Ek beaam elke woord. Di e lied se 4de strofe het die woorde: "Die golwende veld is ons woning, en ons dak is die hemel-blou; die stryd wat ons vaders begin het, sal woed tot ons sterf of gewin het, dit is die eed van Jong Suid Afrika….Dankie Danie Lange, FAK en elke jongman wat in hierdie mooi land gaan aanhou bly en stry…
… 'n kind… bitter en oud voor sy tyd… vasgevang in 'n ketting van klip… wat vorentoe beur na 'n geveg vir niks in diè land… en hy kan geen traan meer stort nie. Nee! Ons mense verkeer in diep depressie… en ons kinders voel dit die ergste. Geen beeld het my nog so weèmoedig gestem nie.